ოტროკოვიცე

ოტროკოვიცე () — ქალაქი ჩეხეთის რესპუბლიკის ზლინის მხარეში. მდებარეობს ზლინის რაიონში. ის ერთ-ერთი სამრეწველო ცენტრია რეგიონში. ქალაქი ოტროკოვიცესა და კვიტკოვიცეს ადმინისტრაციულ ერთეულებად იყოფა.
სახელწოდება
ქალაქის სახელწოდება მომდინარეობს სიტყვიდან „ოტროკ“, რაც ძველ ჩეხურ ენაზე „ბავშვს“ ან „არასრულწლოვანს“ ნიშნავს. არსებობს რამდენიმე თეორია იმის შესახებ, თუ როგორ წარმოიშვა ქალაქის სახელწოდება. შესაძლოა ოტროკოვიცე შორეულ წარსულში არასრულწლოვან მესაკუთრეს ეკუთვნოდა. აღსანიშნავია, რომ თანამედროვე ჩეხურში სიტყვა „ოტროკ“ მონას ნიშნავს.

გეოგრაფია
ოტროკოვიცე ზლინიდან დასავლეთით დაახლოებით 8 კილომეტრში მდებარეობს. მუნიციპალიტეტის ტერიტორიის აღმოსავლეთი ნაწილი ვიზოვიცეს მთიანეთში, ხოლო დასავლეთი ნაწილი ზემო მორავას ხეობაში მდებარეობს. ქალაქის ტერიტორიაზე არსებული ყველაზე მაღალი წერტილი ზღვის დონიდან 325 მეტრ სიმაღლეზეა. ქალაქი მდინარე მორავისა და დრჟევნიცეს შესართავთანაა გაშენებული.

ისტორია
ოტროკოვიცე პირველად ოლომოუცის ეპისკოპოს ინდრჟიხ ზდიკის სიგელში 1141 წელსაა მოხსენიებული. 1570 წლამდე ის მალენოვიცეს მამულს ექვემდებარებოდა. 1570 წლიდან 1649 წლამდე მან დამოუკიდებელ ერთეულად განაგრძო არსებობა, რა დროსაც ქალაქის ციხესიმაგრე აშენდა. 1649 წლიდან ოტროკოვიცეს მამული ნაპაიედლას შეუერთდა და მის შემადგენლობაში დარჩა 1848 წელს ავსტრიის იმპერიაში ბატონყმობის გაუქმებამდე. 
ოტროკოვიცეში რკინიგზა 1841 წელს აშენდა, თუმცა რკინიგზის სადგური მოგვიანებით, 1882 წელს ააგეს. ქალაქის განვითარებაზე დადებითად იმოქმედა 1899 წელს ზლინთან და ვიზოვიცესთან დამაკავშირებელი ახალი რკინიგზის მშენებლობამ. 
ოტროკოვიცემ მის განვითარების მწვერვალს 1930-იან წლებში მიაღწია. ეს მას შემდეგ მოხდა, რაც ტომაშ ბატამ აქ მიწა იყიდა და კომპანია „ბატას“ ქარხნები ააშენა. კომპანია თვითმფრინავების ნაწილებს აწარმოებდა. ქალაქში ამ პერიოდში აშენდა ახალი სამრეწველო უბანი ბატოვი. რამდენიმე წლის მანძილზე მუნიციპალიტეტსაც კი შეუცვალეს სახელი და ბატოვი დაარქვეს. 1960 წელს ოტროკოვიცესა და კვიტკოვიცეს მუნიციპალიტეტები გაერთიანდა. ოტროკოვიცეს ქალაქის სტატუსი 1964 წელს მიენიჭა. 

ღირსშესანიშნაობები
მინი|საზოგადოებრივი სახლი
ოტროკოვიცეს საზოგადოებრივი სახლი ყველაზე მნიშნველოვანი ისტორიული ძეგლია ქალაქში. ის 1936 წელს ჩეხმა მოდერნისტმა არქიტექტორმა ვლადიმირ კარფიკმა ააშენა. ეს ბატას ეპოქის გამორჩეული შენობაა. დღეისთვის აქ სასტუმროა განთავსებული და მას კულტურული ძეგლის სტატუსი აქვს.
მინი|მარცხნივ
მიქაელ მთავარანგელოზის ტაძარი ქალაქის მოედანზე მდებარეობს. აქ პატარა ტაძარი 1769 წელს ააგეს, დაახლოებით ასი წლის შემდეგ კი დიდ ეკლესიად გადააკეთეს. 
ოტროკოვიცეს წმინდა ვოიტეხის ეკლესია 1995 წელს აშენდა. წმინდა ვოიტეხი პრაღის ეპისკოპოსი იყო და ლათინურად მას ადალბერტის სახელით მოიხსენიებენ. 
მინი|წმინდა ვოიტეხის ეკლესია
წმინდა იოანე ნეპომუკელის ძეგლი ოტროკოვიცეში 1823 წელს, ხოლო კვიტკოვიცეში უფრო ადრე - 1723 წელს დადგეს.
ოტროკოვიცეში მდგარი ტომაშ ბატას ქანდაკება ინგლისურ ქალაქ ტილბურიში მდებარე ორიგინალი ქანდაკების მიხედვით არის ჩამოსხმული. ავიაკატასტროფის ადგილზე, რომელშიც 1932 წელს ტომაშ ბატა დაიღუპა, მოწყობილია მისი მემორიალი.

ცნობილი ადამიანები
იოზეფ ოდლოჟილი (1938–1993), სპორტსმენი, ოლიმპიური მედალოსანი
პაველ სვოიანოვსკი (1943–2024), ნიჩბოსანი, ოლიმპიური მედალოსანი
ოლდრჟიხ სვოიანოვსკი (დაბ. 1946), ნიჩბოსანი, ოლიმპიური მედალოსანი
პაველ ვალოუშეკი (დაბ. 1979), ავტორბოლის მრბოლელი
იან კამენიკი (დაბ. 1982), საფეხბურთო მწვრთნელი
პავლა გაიდოშიკოვა (დაბ. 1991), მსახიობი
იაკუბ იუგასი (დაბ. 1992), ფეხბურთელი

დაძმობილებული ქალაქები
 დუბნიცა-ნად-ვაჰომ, სლოვაკეთი
 ვაცი, უნგრეთი
 ზავაძკიეს გმინა, პოლონეთი

რესურსები ინტერნეტში

სქოლიო

კატეგორია:ზლინის მხარის ქალაქები